KÄSKKIRI

	29.02.2024 nr 28	

Kinnisasja avalikes huvides omandamine

1.	ASJAOLUD JA MENETLUSE KÄIK

Kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punkti 14 ja lõike 2  ning kinnisasja avalikes huvides omandamise seaduse (KAHOS) § 4 lõike 1 punkti 19 ja § 7 alusel pöördus Riigi Kaitseinvesteeringute Keskus 18.12.2023 kirjaga nr 5-3/23/6398-1 Rõuge Vallavalitsuse poole, ettepanekuga võõrandada riigile Võru maakonnas Rõuge vallas Tsirgupalu külas Rõuge vallale kuuluv Jaani-Reinu kinnisasi (kinnistusregistri registriosa nr 2448241, katastritunnus 69701:001:0025, pindala 2,52 ha, sihtotstarve maatulundusmaa).

Jaani-Reinu kinnisasi asub Kaitseväe Nursipalu harjutusväljal, selle laiendatud piirides. Nursipalu harjutusväli on asutatud Vabariigi Valitsuse 14.02.2008 korraldusega nr 79 „Kaitseväe Nursipalu harjutusvälja asutamine ja riigivara tasuta üleandmine“ (www.riigiteataja.ee/akt/12928067) ja laiendamine on otsustatud Vabariigi Valitsuse 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ (www.riigiteataja.ee/akt/321102023003).

Pakkumuses toodud kinnisasja hüvitusväärtus 77 380 eurot on määratud Vabariigi Valitsuse 09.03.2023 määruse nr 22 „Kinnisasja erakorralise hindamise kord“ alusel, tuginedes 17.11.2023 kogutud takseerandmetele. Vastavalt KAHOS § 11 lõikele 6 on väärtus määratud kümne euro täpsusega. KAHOS § 11 lõike 21 järgi omandatakse kohaliku omavalitsuse üksusele kuuluv kinnisasi tasu eest ilma KAHOS §-des 15-17 nimetatud täiendavate hüvitisteta.

Rõuge Vallavolikogu nõustus võõrandama Jaani-Reinu kinnisasja 27.02.2024 otsusega nr 1-3/13.

2.	OTSUS

Lähtudes eeltoodust ning KAHOS § 1 lõikest 7, § 3 lõikest 3, § 4 lõike 1 punktist 19 ja § 6 lõikest 3, kaitseministri 08.08.2022 määruse nr 16 „Riigi Kaitseinvesteeringute Keskuse põhimäärus“ § 12 lõike 1 punktist 14 ja lõikest 2:

2.1.	Omandada kokkuleppel omanikuga Võru maakonnas Rõuge vallas Tsirgupalu külas Jaani-Reinu kinnisasi (kinnistusregistri registriosa nr 2448241, katastritunnus 69701:001:0025, pindala 2,52 ha, sihtotstarve maatulundusmaa).

2.2.	Tasuda kinnisasja omanikule Jaani-Reinu kinnisasja eest 77 380 eurot.

2.3.	Riigi Kaitseinvesteeringute Keskuse üldosakonnal korraldada kinnisasja müügilepingu sõlmimine kahe kuu jooksul pärast käesoleva otsuse kinnisasja omanikule teatavaks tegemist.

2.4.	Kinnisasja ostmisega kaasneva notaritasu maksab Riigi Kaitseinvesteeringute Keskus.

2.5.	Riigi Kaitseinvesteeringute Keskuse üldosakonnal teha vajalikud kanded riigi kinnisvararegistris.

2.6.	Käskkirja peale võib esitada kaebuse halduskohtule 30 päeva jooksul arvates otsuse teatavakstegemisest.

2.7.	Käskkiri teha teatavaks Rõuge Vallavalitsusele, taristuosakonna harjutusväljade portfellijuhile ja üldosakonna riigivara valdkonna juhile.

(allkirjastatud digitaalselt)

Magnus-Valdemar Saar
peadirektor